Biskop Atle Sommerfeldt håper på sterkt engasjement:

**”Århundrets viktigste kirkevalg”**

- Vi nærmer oss århundrets viktigste kirkevalg, sier Borgs biskop Atle Sommerfeldt.

Han håper på økt oppslutning i det mest folkerike bispedømmet, som har 420.000 stemmeberettigede medlemmer. For fire år siden stemte 10,8 pst.

Nettstedet [www.kirkevalget.no](http://www.kirkevalget.no) gir viktig informasjon. Kirkevalget består av menighetsrådsvalg og bispedømmerådsvalg. De sju som velges til bispedømmerådet skal også representere Borg på Kirkemøtet, kirkens øverste representative organ.

Valget går parallelt med årets offentlige valg. Dette er første kirkevalg etter grunnlovsendringene i 2012.

I de neste fire år venter store beslutninger om kirkens profil og organisering. Sommerfeldt viser til at kirken i 2017 overtar en rekke oppgaver fra staten.

Biskopen gløder for kirkens motto ”Mer himmel på jord” og håper at valget gir økt engasjement for å gjøre kirken mer aktiv og synlig. Også lokalt. Han nevner viktige temaer som dåp, konfirmasjon, klima, omsorg og helse.

I år er det to lister til bispedømmevalget. Åpen folkekirke utfordrer nominasjonskomiteens lister.

Sommerfeldt: - Vi arbeider med å utvikle hvordan 3,8 millioner medlemmers valg av beslutningstagere skal skje best mulig. Her er stort mangfold i meninger. Slik det bør være. En måte å gjøre dette på er å ha flere lister. Jeg håper på bred mobilisering.